寄題淳安陳令君讀書林
作者：吳儆
朝代：宋

paragraphs: 能吏事深刻，商利謹毫釐。
俗吏趨期會，簿書自羈縻。
寥寥絃歌聲，千古空餘思。
還淳山水邑，令君丘壑姿。
邑民本無事，君亦何所爲。
治己物自治，化行風薦移。
君復何所欲，讀書常不足。
拄腹五千卷，插架三萬軸。
曾未出毫芒，萬室已蒙福。
堂東松竹林，昔時閟荒榛。
堂中燈燭光，昔時照紅裙。
今何聲吾伊，蕭蕭風雨晨。
問君有社稷，亦復有人民。
奈何獨自苦，學道則愛人。